सन् 1967 ई. च अखिल भारतीय महाजन-सभा दे फैसले मूजब रियासत दे बुज़ुर्ग पत्रकार श्री मुल्कराज सराफ गी स्व. लाला हसराज दी जीवनी मुरत्तब करने दा कम्म सौपेआ गेआ हा। सराफ होरें उस जीवनी दे परिशिश्ट दे तौरे पर केइयें लोकें दियें श्रद्ध जलियें गी बी संकलत कीता। मिगी बी अपनी श्रद्धांजलि प्रस्तुत करने दा मौका उनें दित्ता हा। मेरी ए खुशनसीबी ही जे मिगी 1930 ई. दे लगभग लाला जी गी दिक्खने ते उंदी प्रभाव शाली शखसीयत कोला प्रभावत होने दे मौके मिले हे। में उस बेल्लै 9-10 मीं दा विद्यार्थी हा। जम्मू दी परेडग्राऊंड उनें दिनें खु’ल्ली परेट ही। अज्जै दे इस भीड़-भड़क्के दा उस बेल्लै नां-नशान बी नेई हा। में बी परेडग्राऊंड दे कोल गै रौह‌्दा हा ते संञालै लाला जी गी अक्सर परेडग्राऊंड चा होइयै वेदमन्दिर पासै जंदे दिखदा हा। मिगी पता हा जे लोक इस बजृर्ग गी शेरे-डुग्गर ते डोगरा जर्नैल आखदे न। उनेंगी लोकें ए खताब की दित्तो न, इस गल्ला दा मिगी उस बेल्लै कोई इल्म नेई हा।